РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/69-14

20. мај 2014. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 20. МАЈА 2014. ГОДИНЕ

Седница је почела у 09.00 часова.

Седницом је председавао др Александар Мартиновић, председник Одбора.

Седници су присуствовали чланови Одбора: Жарко Мићин, Верољуб Арсић, Биљана Пантић Пиља, Светислав Вукмирица, Петар Петровић, Жарко Обрадовић, Ненад Николић, заменик члана Одбора Александра Јаблановића, Тања Томашевић Дамњановић, Весна Мартиновић, Балинт Пастор, Весна Бесаровић и проф. др Јанко Веселиновић.

Седници нису присуствовали чланови Одбора: Драган Николић, Катарина Ракић, Звонимир Стевић, Мирко Чикириз, као ни њихови заменици.

 Седници Одбора су присуствовали: Иштван Пастор, председник Скупштине Аутономне Покрајине Војводине, Милорад Гашић, секретар Скупштине Аутономне Покрајине Војводине, Чила Гимпел Кантор, шеф Кабинета председника и Маја Славнић, сарадник за односе са јавношћу.

На предлог председника Одбора, једногласно је усвојен следећи

Д н е в н и р е д

 1. Разматрање Предлога Статута Аутономне Покрајине Војводине са Предлогом одлуке о давању претходне сагласности на Предлог Статута Аутономне Покрајине Војводине, који је поднела Скупштина Аутономне Покрајине Војводине.

 Пре преласка на одлучивање о тачки дневног реда, пошто је отворена дискусија, за реч се јавио Иштван Пастор, председник Скупштине Аутономне Покрајине Војводине као представник предлагача, захвалио се на позиву и истакао да се до Предлога одлуке о давању претходне сагласности на Предлог Статута Аутономне Покрајине Војводине дошло 2/3 већином гласова у Скупштини Аутономне Покрајине Војводине, која је била могућа сагласношћу како парламентарне већине тако и опозиције а формално-правно је поступак започет Одлуком Уставног суда, која је донета 5. децембра 2013. године, којом је Уставни суд оставио рок од шест месеци да се поступи по Одлуци.

 У наставку излагања је истакао да се дошло до нацрта Одлуке око ког је постигнута широка сагласност која је резултирала утврђивањем Предлога одлуке на седници покрајинског парламента од 14. маја 2014. године. Као и да је убеђен да се поступило у складу са Одлуком Уставног суда, и да је текст Статута усклађен са интенцијама које су наведене у Одлуци Уставног суда Републике Србије.

 На крају излагања господин Иштван Пастор је замолио Одбор да заузме позитиван став по питању предложене Одлуке.

 Прва тачка дневног реда. Разматрање Предлога Статута Аутономне Покрајине Војводине са Предлогом одлуке о давању претходне сагласности на Предлог Статута Аутономне Покрајине Војводине, који је поднела Скупштина Аутономне Покрајине Војводине.

Одбор је размотрио Предлог Статута Аутономне Покрајине Војводине са Предлогом одлуке о давању претходне сагласности на Предлог Статута Аутономне Покрајине Војводине, који је поднела Скупштина Аутономне Покрајине Војводине, сматра да су у складу са Уставом и правним системом и одлучио је да предложи Народној скупштини да прихвати Предлог одлуке о давању претходне сагласности на Предлог Статута Аутономне Покрајине Војводине.

Одбор је одлуку донео једногласно.

За известиоца Одбора на седници Народне скупштине одређен је председник Одбора.

Седница је завршена у 09.10 часова.

 Саставни део овог записника чине стенографске белешке.

 СЕКРЕТАР ПРЕДСЕДНИК

др Радоје Церовић др Александар Мартиновић